Manises celebrarà el XXVI Mercat Medieval els dies 18, 19 i 20 d’octubre
14 de octubre de 2024

• Les persones que visiten el municipi aquest cap de setmana podran gaudir d’artesania, gastronomia, música i animació ambientada en l’Edat Mitjana

Manises, 14 d’octubre de 2024.- Manises viatjarà a través de la seua història amb la celebració de la XXVI edició del Mercat Medieval, un esdeveniment que tindrà lloc el cap de setmana del 18, 19 i 20d’octubre i que preveu omplir els carrers del centre històric de la localitat d’un ambient festiu amb desenes de paradetes d’artesania i gastronomia, així com música i animació inspirada en l’època de l’Edat Mitjana.

El regidor de Turisme de l’Ajuntament de Manises, Àngel Mora, ha assenyalat que “el Mercat Medieval és un moment excel·lent per a gaudir de la nostra ciutat i recórrer així, d’una manera molt peculiar, els nostres carrers, a més de redescobrir una Manises engalanada amb decoració medieval”.

Les persones que visiten la localitat de Manises podran endinsar-se en l’època medieval gràcies a la decoració dels carrers i les diferents mostres d’oficis antics. També es podrà interactuar amb personatges itinerants i gaudir d’actuacions especials, com ara acròbates, entre paradetes de joies, bijuteria, tèxtil, articles de cura personal, alimentació i decoració. A més, s’instal·larà una zona de restauració amb diverses opcions gastronòmiques. Es comptarà amb el Punt Violeta de l’Ajuntament de Manises, present el divendres 18 i el dissabte 19, de 17.30 a 21.30 hores.

Per altra banda, s’organitzarà un concurs de disfresses medievals, amb dues categories: individual i grupal. Totes aquells persones que estiguen interessades a participar en aquest certamen podran fer-ho dissabte 19 d’octubre, a partir de les 20.30 hores, en la plaça de l'Església.

L’edició XXVI del Mercat Medieval de Manises abasta tot el cap de setmana, amb l’horari següent: divendres 18 d’octubre (de 17.30 a 21.30 hores), dissabte 19 d’octubre (d’11.30 a 14 hores i de 17.30 a 22 hores) i diumenge 20 d’octubre (d’11.30 a 14 hores i de 17.30 a 21 hores). L’activitat se centrarà principalment al carrer Sant Joan, la plaça de l’Església, el carrer Mossén Pere Esplugues, el carrer Sagrari i la plaça del Castell.